David Vlok: Van booswig tot gesinsman | SARIE
Die gewilde dramareeks wat deur Deon Opperman vir kykNET geskep is, is sedert verlede jaar 'n sepie. Karakters waarmee kykers reeds vertroud was, staan steeds hul plek vol, maar daar is ook nuwe gesigte, onder wie 'n hele gesin met 'n pa, 'n ma en vier kinders tussen die ouderdom van 16 en 24.
David Vlok is as die konserwatiewe, gedrewe gesinsman Gideon Bekker te sien. Dis sy eerste permanente rol sedert sy Egoli-dae ses jaar gelede tot 'n einde gekom het. Hy het die rol waarin ons hom leer ken het – dié van die booswig Tim Vorster – 15 jaar lank vertolk.
"Dit was 'n ding met die brein," lag hy. "Nou moet ek weer daagliks woorde leer." Ná 'n paar jaar as vryskut-akteur geniet hy dit om weer in 'n vaste rol te speel.
"Toe Deon Opperman my bel en sê hy wil my vir 'n rol gebruik, toe dink ek net jippie. Ek geniet dit baie. Hierdie is 'n blessing. Mense onthou my nog as Tim Vorster, ek het hom vir so lank gespeel. Maar stadig maar seker is Gideon Bekker besig om al hoe meer belangstelling te lok."
"Ons het met Egoli twee tot drie maande aan 'n storielyn geskiet. Getroud is baie vinniger, 'n storielyn duur gewoonlik 'n week, maksimum drie weke."
"Ek het nie dadelik besef watter impak Egoli op die publiek gehad het nie. Ek het eers later besef ek is 'n baie groter ster as wat ek gedink het. Dit was lekker. Ek het dit geniet."
Selfs Jack Parow verwys in sy treffer "Cooler as ekke" na die sepie met die volgende lirieke: "Jy dink jy is cooler as ekke, jy is Tim Vorster, ek is Chris Edwards."